***อย. ไทย ต้อนรับคณะผู้แทนจากสมาคมผู้ผลิตเภสัชภัณฑ์ของญี่ปุ่น (*JPMA*)  
ร่วมแลกเปลี่ยนข้อมูลการส่งเสริมผลิตภัณฑ์ยานวัตกรรม***

**+++++++++++++++++++++++++++++++**

อย. ไทย เปิดบ้านให้การต้อนรับคณะผู้แทนจากสมาคมผู้ผลิตเภสัชภัณฑ์ของญี่ปุ่น (JPMA) และสมาคมผู้วิจัยและผลิตเภสัชภัณฑ์ (PReMA) ร่วมแลกเปลี่ยนข้อมูลการส่งเสริมผลิตภัณฑ์ยานวัตกรรม

**นายแพทย์สุรโชค ต่างวิวัฒน์ เลขาธิการคณะกรรมการอาหารและยา** และคณะผู้บริหาร ให้การต้อนรับคณะผู้แทนจากสมาคมผู้ผลิตเภสัชภัณฑ์ของญี่ปุ่น (Japan Pharmaceutical Manufacturers Association หรือ JPMA) ผู้แทนจากสมาคมผู้วิจัยและผลิตเภสัชภัณฑ์ (PReMA) และผู้แทนสถานเอกอัครราชทูตญี่ปุ่น ประจำประเทศไทย เพื่อหารือและแลกเปลี่ยนข้อมูลการส่งเสริมผลิตภัณฑ์ยานวัตกรรม

**นายแพทย์สุรโชค ต่างวิวัฒน์ เลขาธิการฯ อย.** กล่าวว่า การพบกันในวันนี้เป็นการตอกย้ำความสำคัญของการขับเคลื่อนนวัตกรรมด้านการดูแลสุขภาพและการเสริมสร้างกรอบการกำกับดูแล ซึ่งเป็นรากฐานที่สำคัญของนวัตกรรมด้านยา ซึ่งมุ่งมั่นในการค้นคว้าและพัฒนายาใหม่ ๆ อีกทั้งยังเสริมสร้างความร่วมมือในระดับภูมิภาค อาทิ การประชุม Asia Partnership Conference of Pharmaceutical Association (APAC) ซึ่งเป็นสะพานระหว่างภาคอุตสาหกรรม หน่วยงานกำกับดูแลด้านยา และสถาบันการศึกษาในการเสริมสร้างด้านกฎระเบียบ และเพิ่มการเข้าถึงผลิตภัณฑ์นวัตกรรมสำหรับการดูแลสุขภาพของทุกคนอีกด้วย

**เลขาธิการฯ อย. กล่าวย้ำในตอนท้ายว่า** ความร่วมมือของ อย. และ JPMA ในวันนี้ จะช่วยกระชับความสัมพันธ์ให้แน่นแฟ้น และนำไปสู่ความก้าวหน้าในการกำหนดนโยบายเพื่อการกำกับดูแลยาที่แข็งแกร่งยิ่งขึ้น เมื่อเราร่วมมือกันและแบ่งปันข้อมูล จะช่วยให้เราเข้าใกล้เป้าหมายที่เรามีร่วมกันในการดูแลผลิตภัณฑ์สุขภาพที่มีคุณภาพและสามารถเข้าถึงได้ทุกคน

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

***วันที่เผยแพร่ข่าว 2 ธันวาคม 2567/ ข่าวแจก 51 ปีงบประมาณ พ.ศ.* 25*6*8**